האם אנו נמצאים בתהליך של צמצום חקירות הדנ"א ברבנות? בית הדין הרבני הגדול קבע כי גבר ואישה יוכרו כיהודים על אף ספקות שהתעוררו לגביהם - גם ללא בדיקה גנטית שתוכיח זאת. בכך הפכו הדיינים החלטות של ערכאות קודמות.
בעקבות חשיפת ynet, לקראת הבחירות בחודש אפריל נשמעו טענות מצד מפלגת ישראל ביתנו כי הרבנות הראשית מחייבת עולים מחבר המדינות לבצע בדיקות דנ"א כדי להוכיח את יהדותם. יו"ר ש"ס, אריה דרעי, טען כי מדובר בקמפיין שקרי ומכפיש של אביגדור ליברמן, אלא שבדיקת "ידיעות אחרונות" ו-ynet מצאה לפחות 20 מקרים כאלה בשנה האחרונה.
באחד מהם, ביקש עולה בשם אולג להינשא ברבנות ונשלח לבירור יהדותו. שני מומחים קבעו כי אף שכל משפחתו יהודית, תעודת הלידה של סבתו ומסמכים נוספים מעוררים חשד שהיא אינה בתה הביולוגית של האם היהודייה שגידלה אותה, סבתא-רבתא של אולג, ולכן היא לא יהודייה.
אולג ערער על ההחלטה לבית הדין הרבני הגדול באמצעות הטוענת הרבנית ג'ני ברנר ועו"ד שירה לב-ציון מארגון "עתים". הדיינים – הרב אליעזר איגרא, הרב אברהם אהרן כץ והרב שלמה שפירא – קיבלו את הערעור והכריזו עליו ועל קרוביו כיהודים גם ללא הבדיקה הגנטית, והסבירו כי "השערת מבררי היהדות בדבר אפשרות האימוץ אינה היחידה האפשרית, ולדעתנו אף לא המסתברת ביותר במקרה זה".
במקרה נוסף עירער בית דין אזורי על יהדותה של עולה בשם איריס אגב דיון בגירושיה. בחילופי דברים בין הצדדים בדיון נטען כי היא התעמתה פעם עם אמה, וזו הטיחה בה ש"ככה לא מדברת בת אמיתית" - אמירה שכביכול מהווה הוכחה לכך שהיא רק אומצה על ידי משפחה יהודיה ואינה יהודיה בעצמה.
לדיינים זה הספיק כדי לפתוח תיק לבירור יהדות, ובסיומו דרשו ממנה בדיקה גנטית שלה ושל אמה כתנאי להכרה ביהדותה, הכניסו אותה לרשימת מעוכבי החיתון והכריזו על ילדיה כ"טעוני בירור". איריס עירערה באמצעות ארגון "עתים" והטוען הרבני עו"ד אלעד זמיר, ובית הדין הגדול – באותו הרכב כמו במקרה של אולג – הפך את ההחלטה תוך שהוא מותח ביקורת קשה על הערכאה האזורית.
עם זאת, בשולי הדברים דחה בית הדין הגדול את הטענות העקרוניות נגד חקירות הדנ"א, והבהיר כי "בדיקת הרקמות איננה בדיקה 'גזענית' אלא כלי חשוב שיכול דווקא לסייע רבות לטוענים שמתקשים להוכיח את יהדותם".